I forbindelse med den finske sennenklubs 50-års jubilæum blev det 10. internationale sundhedssymposium afholdt i Helsinki den 30. august 2015.

Programmet startede med et foredrag om Berner Sennen førhen og nu af Jens Ramsing og Satu Ylä-Mononen.

Jens startede med at vise interessante gamle fotos af forskellige berner sennen fra gamle schweiziske arkiver, og han fortalte om pionererne, der fik sat avlen på skinner dengang. Vi fik ligeledes genopfrisket, hvorledes newfoundlænderen kom til at forbedre racen omkring 1950 og om, hvordan det skabte heftig debat blandt schweizerne.

Omkring 1960 kom der flere krav til avlen, men en indavl kom til at betyde, at genpoolen mindskedes. man måtte ikke længere avle på hunde, der manglede præmolarer; HD-fotograferingen begyndte, og interessen for eksport af hunde begyndte. Kennel von Dürsrüti begyndte med linjeavl, hvilket gav dem deres egen faste type.

Jens Ramsing vendte derefter blikket mod Norden og fortalte om de første berner sennen, der kom herop og kom i avl. Eros von Gehrimoos, som kom fra Schweiz, kom til at spille en stor rolle. På et tidspunkt var han mistænkt for at have givet epilepsi, hvilket Jens Ramsing ikke mente var tilfældet. Eros´s bror ,Edo, som forblev i Schweiz, havde aldrig giver epilepsi, og sygdommen forsvandt efterhånden fra Sverige ved hjælp af udavl.

Derefter kom Jens Ramsing med billeder af en perlerække af hunde opdrættet af ham selv under kennelnavnene Danettas og Sennettas, sluttende med Sennettas Sixten som kronen på værket. Også kennelens indflydelse på avlen i Norge blev nævnt og billeder af mange interessante hunde vist.

Derefter fortalte Satu om, hvorledes nutidens dommere ville se bernerne. der var to dage i forvejen blevet afholdt dommerkonference, og 53 dommere fra 15 forskellige lande var blevet enige om nogle forbedringspunkter:

1. Proportionerne. Hundene virkede for lange, og dette skyldtes primært for korte ben.

2. Hovederne: Mange havde runde, lyse øjne, løse læber, lavt ansatte ører og runde skaller.

3. Fronter: Der manglede ofte forbryst. Skuldrene var rette, overarmene for korte og halsene var korte.

4. Haler: Høje haler, krøllede haler og faldende kryds.

5. Pelse: Overgroomede hunde. Klippede og for hårdt trimmede hunde. Man ønsker en gårdhund med en gårdhundepels. Selvfølgelig med soigneret pels, men ikke for hårdt behandlet. Fremover ville sådanne pelse blive straffet i bedømmelserne.

Man ville gerne have flere dommermøder, og ønskede, at denne opfordring skulle bringes i diverse blade, så alle dommerne kunne se, deres tilstedeværelse var ønskelig.